Έκθεση του Ελεγκτικού Συνεδρίου

σχετικά με τον έλεγχο της αποτελεσματικότητας της διαχείρισης της Ευρωπαϊκής Κεντρικής Τράπεζας για το οικονομικό έτος 2000, συνοδευόμενη από τις απαντήσεις της Ευρωπαϊκής Κεντρικής Τράπεζας

(2001/C 341/01)

ΠΕΡΙΕΧΟΜΕΝA

>ΘΕΣΗ ΠΙΝΑΚΑ>

ΕΙΣΑΓΩΓΗ

1. Η εντολή του Συνεδρίου, όσον αφορά την Ευρωπαϊκή Κεντρική Τράπεζα (ΕΚΤ) προβλέπει "εξέταση της αποτελεσματικότητας της διαχείρισης της ΕΚΤ"(1). Οι λογαριασμοί της ΕΚΤ για το οικονομικό έτος που έληξε στις 31 Δεκεμβρίου 2000 εγκρίθηκαν από το διοικητικό συμβούλιο στις 13 Μαρτίου 2001 και δημοσιεύθηκαν τον Απρίλιο του 2001(2), αφού ελέγχθηκαν και πιστοποιήθηκαν στις 14 Μαρτίου 2001 από εξωτερικό ελεγκτή.

2. Η ΕΚΤ υποχρεούται να τηρεί τις δημοσιονομικές διατάξεις που περιλαμβάνει το καταστατικό της, λεπτομερής ερμηνεία του οποίου παρατέθηκε στις αποφάσεις του διοικητικού συμβουλίου, το οποίο αποτελεί την αρμόδια για τον προϋπολογισμό αρχή της ΕΚΤ. Το 2000, το διοικητικό συμβούλιο, σύμφωνα με το άρθρο 112 της συνθήκης για την ίδρυση της Ευρωπαϊκής Κοινότητας, απαρτίζεται από τα έξι μέλη της εκτελεστικής επιτροπής και τους έντεκα διοικητές των Εθνικών Κεντρικών Τραπεζών (ΕΚΤ) των κρατών μελών που υιοθέτησαν το ευρώ(3).

3. Η ΕΚΤ ολοκλήρωσε το 2000 το δεύτερο πλήρες έτος των δραστηριοτήτων της ως κεντρική τράπεζα, το οποίο άρχισε με τη θέση σε εφαρμογή του ευρώ την 1η Ιανουαρίου 1999. Σύμφωνα με το άρθρο 105 παράγραφος 2 της συνθήκης, στην ΕΚΤ έχουν ανατεθεί τα εξής βασικά καθήκοντα: να χαράζει και να εφαρμόζει τη νομισματική πολιτική της Κοινότητας, να διενεργεί πράξεις συναλλάγματος, να κατέχει και να διαχειρίζεται τα επίσημα διαθέσιμα των κρατών μελών, και να προωθεί και διεκπεραιώνει την ομαλή λειτουργία των συστημάτων πληρωμών. Η ΕΚΤ, ασκώντας τις συμβουλευτικές δραστηριότητές της, δυνάμει των διατάξεων του άρθρου 105 παράγραφος 4 της συνθήκης, υποβάλλει γνώμες στα κατάλληλα κοινοτικά όργανα ή οργανισμούς ή στις εθνικές αρχές για θέματα της αρμοδιότητάς της.

ΑΠΟΤΕΛΕΣΜΑΤΙΚΟΤΗΤΑ ΤΗΣ ΔΙΑΧΕΙΡΙΣΗΣ ΚΑΤΑ ΤΟ 2000

Διαχείριση και παρακολούθηση του προϋπολογισμού

4. Ο αρχικός προϋπολογισμός ύψους 267 εκατομμυρίων ευρώ εγκρίθηκε από το διοικητικό συμβούλιο κατά τη συνεδρίασή του στις 2 Δεκεμβρίου 1999 (βλέπε πίνακα 1). Ο αρχικός προϋπολογισμός αυξήθηκε σε 289 εκατομμύρια ευρώ στο τέλος Μαρτίου 2000, ύστερα από έγκριση του εγγράφου υποβολής σχεδίου για την εκστρατεία ενημέρωσης 2002 για το ευρώ (βλέπε σημείο 19). Ωστόσο, υπό το φως της προβλεπόμενης γενικής υποαπορρόφησης των πιστώσεων που φάνηκε από την "αναθεώρηση πρώτου εξαμήνου - πρόβλεψη για το 2000" η οποία έγινε στο τέλος Ιουνίου του 2000, το διοικητικό συμβούλιο ενέκρινε το Σεπτέμβριο του 2000 αναθεωρημένο προϋπολογισμό. Κατά συνέπεια, ο αναθεωρημένος προϋπολογισμός του Μαρτίου του 2000 μειώθηκε κατά 62 εκατομμύρια ευρώ, στο ποσό των 227 εκατομμυρίων ευρώ. Ως μέρος του αναθεωρημένου προϋπολογισμού εγκρίθηκε, το Σεπτέμβριο του 2000, ποσό 5 εκατομμυρίων ευρώ ως "αποθεματικό για απρόβλεπτα".

Πίνακας 1

Προϋπολογισμός της ΕΚΤ για το 1999 και το 2000

>ΘΕΣΗ ΠΙΝΑΚΑ>

Πηγή:

ΕΚΤ.

5. Τα κονδύλια που προορίζονταν για τις επιχειρησιακές μονάδες μειώθηκαν κατά 28 εκατομμύρια ευρώ ή κατά 15 % από τα 191 εκατομμύρια ευρώ, σύμφωνα με τον αναθεωρημένο προϋπολογισμό κατά το τέλος Μαρτίου 2000. Η πραγματική χρησιμοποίηση ανήλθε σε 163 εκατομμύρια ευρώ. Οι κύριοι λόγοι ήταν οι μειωμένες επενδύσεις στις επιχειρησιακές μονάδες, η μείωση των "λοιπών επιχειρησιακών δαπανών" τους και ο βραδύτερος ρυθμός των προσλήψεων από τον προβλεπόμενο.

6. Όσον αφορά τις δαπάνες για σχέδια, υπήρξε σημαντική μείωση ύψους 40 εκατομμυρίων ευρώ ή 52 % του αρχικού προϋπολογισμού. Οι πραγματικές δαπάνες ανήλθαν σε 37 εκατομμύρια ευρώ. Η μείωση των δαπανών οφείλεται, κυρίως, σε καθυστερήσεις που σημειώθηκαν σε τέσσερα κύρια σχέδια.

7. Όπως κατά τα προηγούμενα έτη, εμφανίστηκε σημαντική διαφορά μεταξύ του προγραμματισμού των σχεδίων και της πραγματικής δυνατότητας εφαρμογής τους. Για μία ακόμη φορά, η ΕΚΤ υπήρξε προφανώς υπερβολικά φιλόδοξη όσον αφορά τα σχέδια που είχαν προγραμματιστεί και ο προϋπολογισμός αποτέλεσε σε περιορισμένη μόνο έκταση στρατηγικό μέσο για την άσκηση αποτελεσματικής διαχείρισης και ελέγχου των δαπανών.

Εγκατάσταση ετοιμότητας για την αντιμετώπιση καταστροφών

8. Ο κύριος στόχος του σχεδίου της εγκατάστασης ετοιμότητας για την αντιμετώπιση καταστροφών είναι να εξασφαλίζει τη συνέχιση των κρίσιμων λειτουργιών της ΕΚΤ σε περίπτωση καταστροφικού συμβάντος. Η 1η φάση, που έχει ήδη ολοκληρωθεί, περιλάμβανε τη θέση σε λειτουργία μιας εξωτερικής εγκατάστασης αποκατάστασης σε περίπτωση έκτακτης ανάγκης για το "Target", ένα σύστημα πληρωμών μεγάλων ποσών, και τη δημιουργία ενός εφεδρικού κέντρου βασικών υπολογιστών ως εγκατάστασης αποκατάστασης λειτουργίας. Περιλάμβανε επιπλέον τη λεπτομερή ανάλυση όλων των επιχειρησιακών απαιτήσεων της ΕΚΤ για την αποκατάσταση της λειτουργίας σε περίπτωση καταστροφικού συμβάντος, καθώς και τις ακολουθητέες διαδικασίες με τον ιδιοκτήτη της θέσης για τη χρήση της εγκατάστασης που προσφέρθηκε από τον τελευταίο. Η 2η φάση περιλαμβάνει τη θέση σε πλήρη λειτουργία του Κέντρου Αντιμετώπισης Καταστροφών της ΕΚΤ σε αντικατάσταση των συμφωνιών με τον ιδιοκτήτη της θέσης, και τη διαμόρφωση και δοκιμή ενός πλήρους σχεδίου αποκατάστασης, συμπεριλαμβανομένων των επιχειρησιακών διαδικασιών.

9. Ύστερα από διαδικασία διαγωνισμού, επελέγη τον Νοέμβριο του 1999 μια εταιρεία προκειμένου να θέσει σε εφαρμογή κοινό υποσύστημα αποθήκευσης και υποστήριξης δεδομένων. Η απόφαση εφαρμογής αυτού του υποσυστήματος συνδεόταν με τη σύναψη συμφωνίας διαλειτουργικότητας με έναν από τους λοιπούς φορείς παροχής υπηρεσιών πληροφορικής της ΕΚΤ.

10. Μολονότι δεν κατέστη ακόμη δυνατό να συναφθεί τέτοια συμφωνία, η ΕΚΤ συμφώνησε πρόσφατα να εγκρίνει τη σύναψη της σύμβασης με τον φορέα παροχής υπηρεσιών της προτίμησής της, υπό τον όρο να υπάρξει διαπραγμάτευση των κυρώσεων που θα επιβληθούν σε περίπτωση μη τήρησης των υποχρεώσεών του. Λόγω της σημασίας του συστήματος αποθήκευσης δεδομένων για τη λειτουργία της εγκατάστασης υποστήριξης, η απόφαση αυτή φαίνεται πρόωρη.

Κτήριο Eurotheum

11. Για τη στέγαση του αυξανόμενου προσωπικού, η ΕΚΤ αποφάσισε να μισθώσει, από τα μέσα του 2000, πρόσθετο χώρο γραφείων κοντά στο κτήριο Eurotower.

12. Λόγω της εφαρμογής της γερμανικής φορολογικής νομοθεσίας, που δεν θεωρεί την ΕΚΤ επιχείρηση, το μίσθωμα που καταβάλλει η ΕΚΤ αντανακλά τις δαπάνες κεφαλαίου του εκμισθωτή, συμπεριλαμβανομένου του ΦΠΑ. Στην περίπτωση της στέγασης σε πρόσθετα γραφεία, η προκύπτουσα επιπλέον επιβάρυνση ανέρχεται σε 616000 ευρώ ετησίως. Το ίδιο καθεστώς ίσχυε, πιθανότατα, επί αρκετά χρόνια για το μίσθωμα που κατέβαλλε η ΕΚΤ για το κτήριο Eurotower. Είναι αμφισβητήσιμο κατά πόσον αυτό το καθεστώς συνάδει με το πρωτόκολλο περί των προνομίων και ασυλιών των Ευρωπαϊκών Κοινοτήτων, το οποίο απαλλάσσει τα όργανα -συμπεριλαμβανομένης της ΕΚΤ- από την καταβολή εθνικών φόρων. Αυτό το πρόβλημα τέθηκε από την ΕΚΤ στο Υπουργείο Οικονομικών της Ομοσπονδιακής Δημοκρατίας της Γερμανίας.

Εκστρατεία ενημέρωσης 2002 για το ευρώ

13. Οι κύριοι στόχοι της εκστρατείας ενημέρωσης 2002 για το ευρώ είναι οι εξής:

- «να προετοιμάσει βαθμιαία το ευρύτερο κοινό για την καθιέρωση των τραπεζογραμματίων και κερμάτων ευρώ, έτσι ώστε να γίνουν ευνοϊκά αποδεκτά,

- να βοηθήσει το ευρύτερο κοινό να αναγνωρίζει τα τραπεζογραμμάτια και κέρματα ευρώ (πληροφόρηση σχετικά με τα χαρακτηριστικά ασφαλείας),

- να δείξει στους ταμίες, σε καταστήματα και σε τράπεζες, πώς να εξετάζουν γρήγορα και αποτελεσματικά τα τραπεζογραμμάτια ευρώ για να μπορούν να ανιχνεύουν πιθανές παραχαράξεις.»

14. Τον Φεβρουάριο του 1999, δημοσιεύθηκε στην Επίσημη Εφημερίδα των Ευρωπαϊκών Κοινοτήτων προκήρυξη διαγωνισμού με κλειστή διαδικασία: "Σχεδιασμός εκστρατείας διαφήμισης των τραπεζογραμματίων ευρώ". Αυτή πρέπει να περιλαμβάνει τον συντονισμό της παραγωγής και την πραγματοποίηση της συμφωνημένης εκστρατείας που προβλέπεται για τα έτη 2000, 2001 και 2002. Ο στόχος είναι τα επίσημα τραπεζογραμμάτια να αναγνωρίζονται από τους πολίτες όλων των χωρών του ευρώ και από αυτούς εκτός της περιοχής ευρώ που κάνουν χρήση των νέων τραπεζογραμματίων σε επαγγελματική ή τακτική βάση.

15. Τριάντα εννέα εταιρείες ανταποκρίθηκαν στην πρόσκληση εκδήλωσης ενδιαφέροντος. Μετά την αρχική απάντηση στην ανακοίνωση του διαγωνισμού, επελέγησαν εννέα εταιρείες για "να παρουσιάσουν λεπτομερώς με τεκμήρια τον τρόπο με τον οποίο θα μπορούσαν να διαχειριστούν επιτυχώς την απαιτούμενη εκστρατεία".

16. Τρία γραφεία επελέγησαν για να λάβουν μέρος στο τελικό στάδιο του διαγωνισμού. Τους ανακοινώθηκε ότι "... το κόστος αυτού του σχεδίου για την ΕΚΤ εκτιμάται μεταξύ 20 εκατομμυρίων και 30 εκατομμυρίων ευρώ. Τούτο δεν περιλαμβάνει τις τηλεοπτικές διαφημίσεις σε ώρες με υψηλή τηλεθέαση. Η παρουσίαση θα πρέπει να περιέχει κατά προσέγγιση εκτίμηση των δαπανών για την πραγματοποίηση της εκστρατείας σε ολόκληρη την Ευρώπη, συμπεριλαμβανομένων λεπτομερειών για όλες τις αμοιβές και τα έξοδα εσωτερικής παραγωγής". Εκτός των γραπτών οδηγιών έγινε χωριστή προφορική ενημέρωση, σε καθέναν από τους τρεις υποψηφίους. Αυτό το τελευταίο στοιχείο της διαδικασίας εμπεριείχε τον κίνδυνο να μην λάβουν οι διαγωνιζόμενοι τις ίδιες πληροφορίες.

17. Δεν υπήρξαν σημαντικές διαφορές τιμών μεταξύ των διαγωνιζομένων. Αυτό αντανακλούσε το γεγονός ότι στις εταιρείες που συμμετείχαν στο τελικό στάδιο είχαν δοθεί δύο εναλλακτικά όρια για τις δαπάνες του προγράμματος: 50 εκατομμύρια και 80 εκατομμύρια ευρώ.

18. Τον Οκτώβριο του 1999, επιτροπή αποτελούμενη από δώδεκα μέλη χρησιμοποίησε "συγκριτικό πίνακα αξιολόγησης", ο οποίος περιλάμβανε κριτήρια διαφορετικά από εκείνα που περιλαμβάνονταν στην ανακοίνωση του διαγωνισμού (π.χ. ανθρώπινη/προσωπική επαφή αντί για ενημέρωση και ευαισθητοποίηση) για να προτείνει τον ανάδοχο.

19. Στις 18 Νοεμβρίου 1999, το διοικητικό συμβούλιο αποφάσισε ότι η εκστρατεία για το ευρώ δεν θα πρέπει να περιληφθεί στο σχέδιο προϋπολογισμού της ΕΚΤ. Ωστόσο, τον Μάρτιο του 2000 εγκρίθηκε συμπληρωματικός προϋπολογισμός για το έτος 2000, που περιλάμβανε πρόβλεψη 14,5 εκατομμυρίων ευρώ για τις εκστρατείες.

20. Ο επιλεγείς διαγωνιζόμενος ήταν "ανώνυμη εταιρεία" εισηγμένη στο χρηματιστήριο του Παρισιού. Ωστόσο, η σύμβαση υπογράφηκε με εταιρεία που είναι καταχωρισμένη στις Κάτω Χώρες. Η σύμβαση δεν αναφέρει κανένα λόγο για την αλλαγή από τον αρχικό διαγωνιζόμενο σε άλλον ανάδοχο. Κανένα έγγραφο της ΕΚΤ δεν παρείχε λεπτομέρειες σχετικά με τους λόγους της αλλαγής, τη δομή της ιδιοκτησίας της άλλης εταιρείας, την αιτιολόγηση σχετικά με τους κανόνες δημοπράτησης και την επακόλουθη έγκριση των αλλαγών από την εκτελεστική επιτροπή και το διοικητικό συμβούλιο.

21. Υπήρχε πρόθεση, να πραγματοποιηθεί ο σχεδιασμός για τα ΜΜΕ και η αγορά χώρου και χρόνου διαφήμισης κατά τη διάρκεια του 2000. Το πρόγραμμα των ΜΜΕ θα έπρεπε να είχε καθοριστεί και αναπτυχθεί και οι διαπραγματεύσεις θα έπρεπε να είχαν αρχίσει. Τελικά, τον Απρίλιο του 2001 η ΕΚΤ αποφάσισε για το ύψος του πόσου που θα δαπανηθεί για τη διαφημιστική εκστρατεία στα μέσα ενημέρωσης σε κάθε κράτος μέλος, γεγονός που επέτρεψε την έναρξη της διαδικασίας επιλογής των μέσων ενημέρωσης.

Παρακολούθηση

Κανόνες και διαδικασίες προσλήψεων και εσωτερικής προαγωγής

22. Το Ιούνιο του 2001 τέθηκαν σε ισχύ οι διοικητικές εγκύκλιοι σχετικά με τους κανόνες πρόσληψης και σχετικά με τις προαγωγές και τις πρόσθετες αποδοχές.

Αδυναμίες του συστήματος φυσικής απογραφής

23. Κατά τους προηγούμενους ελέγχους του Συνεδρίου, υπογραμμίστηκε στη διεύθυνση η έλλειψη αξιόπιστης απογραφής των περιουσιακών στοιχείων. Αντί της καθιέρωσης ενιαίου συστήματος φυσικής απογραφής, γίνεται κάποια παρακολούθηση της απογραφής από διάφορα τμήματα. Φυσικές απογραφές δεν είχαν πραγματοποιηθεί πριν από το τέλος του 2000 και προβλέπεται να πραγματοποιούνται μόνο κάθε τρία χρόνια. Δεν γίνεται παρακολούθηση εκτυπωτών ή φορητών υπολογιστών που αγοράστηκαν από το EΝI/την ΕΚΤ από το 1998 και εξής. Με διοικητική εγκύκλιο ανατίθεται η ευθύνη για την ασφάλεια των περιουσιακών στοιχείων στους επιμέρους διευθυντές. Δεν υπάρχει γενική εικόνα της κατάστασης.

ΣΥΜΠΕΡΑΣΜΑΤΑ

24. Το Συνέδριο, στην έκθεσή του για το οικονομικό έτος 1999, επισήμανε ότι "η πρόβλεψη και η διαχείριση του προϋπολογισμού θα πρέπει να βελτιωθούν σημαντικά, έτσι ώστε ο προϋπολογισμός να μπορεί να χρησιμεύει ως αποτελεσματικό εργαλείο ελέγχου και διαχείρισης"(4). Ενώ το 1999 στον προϋπολογισμό αντικατοπτριζόταν ποσοστό χρησιμοποίησης 83 % όσον αφορά τα σχέδια και 80 % όσον αφορά το σύνολο, κατά το 2000 το ποσοστό χρησιμοποίησης ήταν μόνο 48 % για τα σχέδια, σε σύγκριση με τον αρχικό προϋπολογισμό και 69 % σε σύγκριση με τον προϋπολογισμό που αναθεωρήθηκε τον Σεπτέμβριο. Το 2000, οι συνολικές δαπάνες ανήλθαν σε 200 εκατομμύρια ευρώ, δηλαδή σε 88 % σε σύγκριση με τον αναθεωρημένο προϋπολογισμό ύψους 227 εκατομμυρίων ευρώ και σε 75 % σε σύγκριση με τον αρχικό προϋπολογισμό ύψους 267 εκατομμυρίων ευρώ.

25. Το 1999, η ΕΚΤ αποφάσισε να οργανώσει εκστρατεία ενημέρωσης για να συμβάλει στην εισαγωγή του ευρώ το 2002. Το περιεχόμενο και το κόστος της εκστρατείας δεν ορίστηκαν σαφώς, με αποτέλεσμα να μην υπάρξει ικανοποιητική αντικειμενική βάση για την επιλογή του αναδόχου.

Η παρούσα έκθεση εγκρίθηκε από το Ελεγκτικό Συνέδριο στο Λουξεμβούργο, κατά τη συνεδρίασή του της 26ης Σεπτεμβρίου 2001.

Για το Ελεγκτικό Συνέδριο

Jan O. Karlsson

Πρόεδρος

(1) Άρθρο 27 παράγραφος 2 του πρωτοκόλλου αριθ. 18 (πρώην αριθ. 3) του καταστατικού του ΕΣΚΤ και της ΕΚΤ που είναι προσαρτημένο στη συνθήκη για την ίδρυση της ΕΚ.

(2) Ετήσια έκθεση της ΕΚΤ για το 2000.

(3) Ο Διοικητής της Τράπεζας της Ελλάδος παρακολούθησε όλες τις συνεδριάσεις του διοικητικού συμβουλίου της ΕΚΤ κατά το δεύτερο ήμισυ του 2000 ως "ειδικός προσκεκλημένος".

(4) ΕΕ C 47 της 13.2.2001, σημείο 11.

Απαντηση της ευρωπαϊκης κεντρικης τραπεζας

Η Ευρωπαϊκή Κεντρική Τράπεζα (ΕΚΤ) εκφράζει την ικανοποίησή της για την έκθεση του Ευρωπαϊκού Ελεγκτικού Συνεδρίου και λαμβάνει υπόψη τις διάφορες παρατηρήσεις που διατύπωσε το Συνέδριο.

7. Αν και γίνεται δεκτή η παρατήρηση σχετικά με την περιορισμένη, δυστυχώς, ικανότητα της ΕΚΤ να υλοποιήσει διάφορα σχέδια το 2000, πρέπει να υπογραμμιστεί ότι ο προϋπολογισμός της ΕΚΤ για σχέδια, όπου σκιαγραφούνται το πεδίο εφαρμογής και η έκταση όλων των προγραμματιζόμενων σχεδίων, θεωρείται ότι αποτελεί μέσο αποτελεσματικής διαχείρισης για τον ακριβή καθορισμό των ανωτάτων ορίων του προϋπολογισμού. Όπως αναφέρεται στην ετήσια έκθεση της ΕΚΤ για το 2000, υπάρχουν διάφορα επίπεδα ελέγχου των δαπανών.

9. Αναφέρθηκε ότι η απόφαση όσον αφορά την επίτευξη της πλήρους λειτουργικότητας του περιβάλλοντος παραγωγής υπόκειται στην καθιέρωση ενός αποδεκτού πλαισίου για τις διαδικασίες διαχείρισης σφαλμάτων σε ένα περιβάλλον πολλών προμηθευτών. Η βέλτιστη λύση θα ήταν οι παροχείς υπηρεσιών πληροφορικής και ο προμηθευτής του κοινού συστήματος αποθήκευσης δεδομένων να είχαν συνάψει συμφωνίες πλήρους διαλειτουργικότητας. Μολονότι αυτό δεν κατέστη δυνατό σε μία περίπτωση (παρά τις σημαντικές προσπάθειες που κατεβλήθησαν), το πλαίσιο υποστήριξης που καθιερώθηκε θεωρήθηκε αποδεκτό.

10. Θα πρέπει να αναγνωριστεί ότι η σύναψη των συμβάσεων ήταν δυνατή μόνο αφού ελήφθησαν μέτρα για τον περιορισμό όλων των κινδύνων, συμπεριλαμβανομένης της διεξαγωγής εργασιών για την καθιέρωση ενός ικανοποιητικού πλαισίου υποστήριξης, και αφού οι υπολειπόμενοι κίνδυνοι κρίθηκαν αποδεκτοί.

16. Οι τρεις εταιρείες που επελέγησαν να συμμετάσχουν στο τελικό στάδιο είχαν την ευκαιρία να ζητήσουν διευκρινίσεις σχετικά με τις πληροφορίες που περιέχονταν στις γραπτές οδηγίες της ΕΚΤ. Οι συναντήσεις πραγματοποιήθηκαν με την κάθε εταιρεία ξεχωριστά. Ωστόσο, απεστάλη και στις τρεις εταιρείες ένα συνοπτικό υπόμνημα σχετικά με τα θέματα που συζητήθηκαν περισσότερο.

18. Τα κριτήρια που χρησιμοποιήθηκαν στον "συγκριτικό πίνακα αξιολόγησης" αιτιολογήθηκαν κατά τρόπο σαφή και περιλαμβάνονται όλα στα κριτήρια που δημοσιεύθηκαν στην προκήρυξη του διαγωνισμού.

19. Το Νοέμβριο του 1999, το Διοικητικό Συμβούλιο της ΕΚΤ ενέκρινε, όσον αφορά το σχέδιο, συνολικό ανώτατο όριο για περίοδο υλοποίησης τριών ετών. Εκείνη την περίοδο δεν υπήρχαν διαθέσιμες ενδείξεις όσον αφορά τα ποσά που αντιστοιχούσαν στο κάθε έτος. Έτσι, κεφάλαια για το οικονομικό έτος 2000 προστέθηκαν στον ετήσιο προϋπολογισμό της ΕΚΤ με τη μορφή συμπληρωματικού προϋπολογισμού μόνο αφού τεκμηριώθηκαν οι αντίστοιχες ανάγκες του προϋπολογισμού. Η ΕΚΤ θεωρεί την εν λόγω προσέγγιση συνετή.

20. Ο ανάδοχος είναι μια επιχείρηση διεθνικού χαρακτήρα, η δομή της οποίας αποτελείται από τη μητρική εταιρεία (S.Α.) που είναι επιφορτισμένη με τη χάραξη και την επίβλεψη όλων των επιχειρηματικών στρατηγικών και από διάφορες θυγατρικές, οι οποίες μπορούν να λειτουργούν με βάση είτε συγκεκριμένη χώρα είτε συγκεκριμένες αρμοδιότητες. Υπεύθυνη για τις διαφημιστικές εκστρατείες και τα προγράμματα δημοσίων σχέσεων με συναφείς διεθνικές διαστάσεις είναι η θυγατρική εταιρεία (BV), με την οποία υπεγράφη η σύμβαση. Η θυγατρική λειτουργεί υπό την επίβλεψη της μητρικής εταιρείας. Μολονότι η επικοινωνία ανάμεσα στην ΕΚΤ και στον ανάδοχο γινόταν, για υλικοτεχνικούς λόγους, μέσω της μητρικής εταιρείας, από την αρχή ήταν σαφές για την ΕΚΤ ότι η θυγατρική θα αναλάμβανε τη χάραξη των στρατηγικών δημοσίων σχέσεων και διαφήμισης στα πλαίσια της εκστρατείας ενημέρωσης "Ευρώ 2002".

21. Ο προγραμματισμός για τα μέσα ενημέρωσης μπόρεσε να εγκριθεί μόνο μετά τον καθορισμό της δημιουργικής εκστρατείας και την ολοκλήρωση της δεύτερης σειράς ποιοτικών ερευνών (τον Ιανουάριο του 2001). Κατόπιν σύστασης εμπειρογνωμόνων της εταιρείας, οι διαπραγματεύσεις όσον αφορά τον προγραμματισμό για τα μέσα ενημέρωσης άρχισαν το Φεβρουάριο του 2001 (για τον διεθνή προγραμματισμό) και τον Απρίλιο του 2001 (για τον εθνικό προγραμματισμό).

23. Δεν διατίθεται επί του παρόντος κεντρικό αρχείο με τα ονόματα των κατόχων μεμονωμένων φορητών υπολογιστών. Το θέμα αυτό θα συζητηθεί με τον κάθε διευθυντή ξεχωριστά. Παράλληλα, θα υποβληθεί πρόταση σχετικά με την κατάρτιση, το 2002, σχεδίου για την εφαρμογή συνολικού συστήματος διαχείρισης των περιουσιακών στοιχείων του τομέα της πληροφορικής.

24. H υποχρησιμοποίηση των πιστώσεων που αφορούν σχέδια για το οικονομικό έτος 2000 οφείλεται κυρίως σε τέσσερα μεγάλα σχέδια (σε σύνολο 38 σχεδίων). Θα πρέπει να υπογραμμιστεί ότι η υποχρησιμοποίηση των πιστώσεων που αφορούν σχέδια για το ημερολογιακό έτος ή η μετάθεση ορισμένων τμημάτων σχεδίων από το ένα οικονομικό έτος στο άλλο δεν συνεπάγονται αυτομάτως ότι η εκτέλεση των σχεδίων θα παρουσιάσει χρονική υστέρηση σε σχέση με το προβλεπόμενο συνολικό χρονοδιάγραμμα ή ότι ενδέχεται να υπάρξει πραγματική υπερχρησιμοποίηση/υποχρησιμοποίηση του συνολικού προϋπολογισμού των σχεδίων.

Όσον αφορά τα ποσοστά χρησιμοποίησης του προϋπολογισμού τα οποία αναφέρει το Ελεγκτικό Συνέδριο, θα πρέπει να σημειωθεί ότι το 2000 ο ετήσιος προϋπολογισμός της ΕΚΤ αναθεωρήθηκε επίσημα έπειτα από τη διαδικασία επανεξέτασης του προϋπολογισμού μετά τη λήξη του πρώτου εξαμήνου. Το Συνέδριο, άλλωστε, είχε προτείνει στην έκθεσή του για το οικονομικό έτος 1999 τη διενέργεια επίσημης αναθεώρησης τέτοιου είδους.

25. Με βάση σαφώς καθορισμένους στόχους (βλέπε σημείο 13), σκοπός του διαγωνισμού ήταν η εξεύρεση της καλύτερης σχέσης περιεχομένου/κόστους.